《和米元章龙真行》
宋代·刘泾

秦火荡焚天地赤，孔堂坏后无馀壁。不知科斗六书文，化作龙蛇二王迹。

集贤他日作仙久，官姓篆章存历历。自怜黄眼未亲逢，一段因依徒夺魄。

元章挥洒早惊动，秘箧墨皇曾敬识。孤标未要后生知，劣许下官论莫逆。

好奇举世不多得，神物尤来终变易。神锋双合会有时，真玺一飞无处觅。

颇闻秘箧作讹语，别有扰龙招异客。不如乾没归去来，胜在个家遭水厄。

作者简介：刘泾（1043？～1100？）字巨济，号前溪，简州阳安（今四川简阳）人。熙宁六年（1073）进士。为太学博士。元符末，官至职方郎中。米芾、苏轼之书画友。苏轼答刘泾诗云：“细书千纸杂真行。”鲜于伯机藏杂帖一册，内有刘泾墨帖一纸。善作林石槎竹，笔墨狂逸，体制拔俗。亦工墨竹，以圆笔作叶，成都太智院法堂有松竹画壁各一堵。卒年五十八。《宋史本传、画继、东坡集、云烟过眼录、图绘宝鉴》